CELEX: 62013TN0671
Language: sl
Date: 2013-12-17 00:00:00
Title: Zadeva T-671/13: Tožba, vložena 17. decembra 2013 – PAN Europe in Confédération paysanne proti Komisiji

22.2.2014   
            
            
               SL
            
            
               Uradni list Evropske unije
            
            
               C 52/40
            
         Tožba, vložena 17. decembra 2013 – PAN Europe in Confédération paysanne proti Komisiji
   (Zadeva T-671/13)
   2014/C 52/77
   Jezik postopka: angleščina
   
      Stranke
   
   
      Tožeči stranki: Pesticide Action Network Europe (PAN Europe) (Bruselj, Belgija) in Syndicat agricole Confédération paysanne (Bagnolet, Francija) (zastopnik: B. Kloostra, odvetnik)
   
      Tožena stranka: Evropska komisija
   
      Predloga
   
   Tožeči stranki Sodišču predlagata:
   
               —
            
            
               naj za ničen razglasi Sklep Komisije z dne 9. oktobra 2013, s katerim je Komisija za nedopustna razglasila:
               
                           —
                        
                        
                           predlog za notranjo revizijo Izvedbene uredbe Komisije (EU) št. 485/2013 z dne 24. maja 2013 o spremembi Izvedbene uredbe (EU) št. 540/2011 glede pogojev za registracijo aktivnih snovi klotianidin, tiametoksam in imidakloprid ter prepovedi uporabe in prodaje semen, tretiranih s fitofarmacevtskimi sredstvi, ki vsebujejo navedene aktivne snovi (UL L 139, str. 12);
                        
                     
                           —
                        
                        
                           predlog za notranjo revizijo tega, da Komisija ni določila popolne prepovedi klotianidina, tiametoksama in imidakloprida;
                        
                     
         
               —
            
            
               naj toženi stranki naloži plačilo stroškov postopka.
            
         
      Tožbeni razlogi in bistvene trditve
   
   Tožeči stranki v utemeljitev tožbe navajata dva razloga.
   
               1.
            
            
               S prvim tožbenim razlogom trdita, da je Komisija s sprejetjem izpodbijanega ukrepa kršila člen 9(3) Konvencije Organizacije združenih narodov o dostopu do informacij, udeležbi javnosti pri odločanju in dostopu do pravnega varstva v okoljskih zadevah z dne 25. junija 1998 (Aarhuška konvencija). Določbi, ki jih je uporabila Komisija, in sicer člen 10 v povezavi s členom 2(1)(g) in (h) Aarhuške uredbe (1), naj ne bi bili v skladu s členom 9(3) Aarhuške konvencije. Zaradi nezakonitosti teh določb Aarhuške uredbe naj Komisija ne bi smela uporabiti meril, navedenih v izpodbijanem sklepu, in bi morala predloga za notranjo revizijo razglasiti za dopustna.
            
         
               2.
            
            
               Z drugim tožbenim razlogom trdita, da je Komisija s sprejetjem izpodbijanega ukrepa kršila svojo obveznost, da ravna kolikor je mogoče skladno s Konvencijo. Komisija naj bi morala člen 10 Aarhuške uredbe in zlasti izraza „upravni akt“ ter „upravna opustitev“ v tem členu razlagati v skladu s členom 9(3) Aarhuške konvencije in naj ne bi smela upoštevati nezakonitih opredelitev iz člena 2(1)(g) in (h) Aarhuške uredbe. Komisija naj bi zato ravnala v nasprotju s členom 10 Aarhuške uredbe in z obveznostjo ravnati skladno s Konvencijo.
            
         
      (1)  Uredba (ES) št. 1367/2006 Evropskega parlamenta in Sveta z dne 6. septembra 2006 o uporabi določb Aarhuške konvencije o dostopu do informacij, udeležbi javnosti pri odločanju in dostopu do pravnega varstva v okoljskih zadevah v institucijah in organih Skupnosti, (UL 2006 L 264, str. 13).